Imtella' Frar 3, 2021 Rapport: Fiorella Pace Huma biss 25.6% tal-Maltin li jipprattikaw xi tip ta' dixxiplina sportiva. Dan joħroġ minn stħarriġ tal-istatistiku Dr Vince Marmara' li ġew ippreżentati waqt il-programm Popolin ta' TVM. Jirriżulta wkoll li dawk li għandhom 26 sena jew inqas huma l-iżjed li jipprattikaw sport u jammontaw għal 30.8%. Terz ta' dawk li m'humiex f'relazzjoni qalu li jipprattikaw sport. L-istħarriġ, fuq kampjun ta' 600 ruħ, wera wkoll li b'persentaġġ ta' 34.4%, il-parteċipanti bl-inqas livell ta' edukazzjoni huma l-iżjed li jipprattikaw sport; mentri l-istudenti huma l-inqas li jipprattikaw sport. Il-parteċipanti nisa jipprattikaw sport iżjed mill-irġiel, bil-persentaġġi jkunu 27.6% nisa u 23.6% rġiel. Meta mistoqsija x'inhu l-iżjed sport li jipprattikaw, 31.6% wieġbu l-mixi; wara hemm il-football bi 15.8% u ż-żfin b'10.5%. Fl-aħħar post b'0.9% kien il-volleyball. L-istħarriġ jistaqsi dwar jekk dawk intervistati jarawx sport fuq it-televiżjoni, b'iżjed min-nofshom, 54.3% jwieġbu li ma jsegwux sport fuq it-televiżjoni. B'persentaġġ ta' 51.2%, dawk ta' 'l fuq minn 66 sena qalu li l-iżjed li jsegwu sports fuq it-telviżjoni. Il-parteċipanti bl-ogħla livell ta' edukazzjoni, Masters u Dottorat, huma fost l-inqas li jsegwu sports fuq it-televiżjoni. Din id-darba, b'persentaġġ ta' 66.5% għal kuntrarju ta' 28.7%, huma iżjed l-irġiel li jsegwu sports fuq it-televiżjoni. L-iktar sport segwit fuq it-televiżjoni hu l-football, b'86%, segwit mill-Formula 1 bi 15.4%, waqt li l-inqas sport segwit kien it-tennis b'9.3%. Ir-riżultati tal-istħarriġ ġew diskussi ma' numru ta' mistiednin, fosthom l-ex atleta u llum trainer Xandru Grech li qal li f'Malta għad m'hawnx kultura sportiva. Dik hija ħaġa li ilni ngħid. F'Malta ħafna nies jgħidu issa daqshekk sports, mur il-privat, jiġifieri l-kultura. Per eżempju jien niftakar li meta kont l-Amerka jbiddlu l-eżamijiet għal dak li għandu t-tellieqa għax qed jirrappreżenta l-Università." Min-naħa l-oħra, il-programm kien fih ukoll intervisti ma' min jagħmel minn kollox biex jipprattika sport, bħalma hi l-paratleta Maria James.